b'\n_START_ARTICLE_\nSierraleonelainen keitti\xc3\xb6\n_START_PARAGRAPH_\nSierraleonelainen keitti\xc3\xb6 seuraa tyylilt\xc3\xa4\xc3\xa4n muiden l\xc3\xa4nsiafrikkalaisten ruokien tapaa. Sy\xc3\xb6dyin ruoka Sierra Leonessa on riisi, jota tavallisesti tarjoillaan jokaisen ruoan yhteydess\xc3\xa4 ja jota pidet\xc3\xa4\xc3\xa4n niin perinteisen\xc3\xa4 osana maan ruokakulttuuria, etteiv\xc3\xa4t sierraleonelaiset pid\xc3\xa4 ateriaa valmiina ilman sit\xc3\xa4. Toinen suosittu ruoka on maniokki, jota murskataan fufuksi. Maniokinlehdist\xc3\xa4 tehd\xc3\xa4\xc3\xa4n kasvispataruokaa. Palmu\xc3\xb6ljy\xc3\xa4 sek\xc3\xa4 p\xc3\xa4hkin\xc3\xb6it\xc3\xa4 sy\xc3\xb6d\xc3\xa4\xc3\xa4n my\xc3\xb6s laajalti. Vaikka jamssia l\xc3\xb6ytyy Sierra Leonessa, se ei kuitenkaan ole niin iso osa maan ruokakulttuuria kuin muissa L\xc3\xa4nsi-Afrikan maissa. _NEWLINE_Tavallisesti sy\xc3\xb6tyj\xc3\xa4 lihoja ovat muun muassa vuohen ja kanan liha sek\xc3\xa4 naudanliha.\n_START_SECTION_\nPataruoat\n_START_PARAGRAPH_\nPataruoat ovat keskeinen osa Sierra Leonen ruokakulttuuria ja maap\xc3\xa4hkin\xc3\xa4st\xc3\xa4 tehty\xc3\xa4 pataruokaa on kutsuttu maan kansallisruoaksi. Kyseinen pataruoka koostuu kanasta ja vihanneksista, jotka maustetaan p\xc3\xa4hkin\xc3\xb6ill\xc3\xa4 kuten cashew-p\xc3\xa4hkin\xc3\xb6ill\xc3\xa4 tai maap\xc3\xa4hkin\xc3\xb6ill\xc3\xa4. Sit\xc3\xa4 tarjoillaan usein isona ateriana perheille. _NEWLINE_Maniokinlehdet ovat t\xc3\xa4rke\xc3\xa4 ainesosa sierraleonelaisessa ruoassa. Maniokkia pidet\xc3\xa4\xc3\xa4n niin sanottuna rahakasvina erityisesti sherbrojen keskuudessa. Ruokaa valmistaessa maniokinlehdet ensiksi pest\xc3\xa4\xc3\xa4n, mink\xc3\xa4 j\xc3\xa4lkeen ne murskataan joko hienosti tai morttelin kanssa. T\xc3\xa4m\xc3\xa4n j\xc3\xa4lkeen ne silputaan ennen keitt\xc3\xa4mist\xc3\xa4, mink\xc3\xa4 j\xc3\xa4lkeen lehdet lis\xc3\xa4t\xc3\xa4\xc3\xa4n palmu\xc3\xb6ljyn kanssa tehtyyn palaver-kastikkeeseen ja sekoitetaan muiden ainesosien, kuten sipulien, pippurin, kalan, lihan tai vihannesten, kanssa, jolloin pataruoka on valmis. T\xc3\xa4m\xc3\xa4 kyseinen pataruoka on sierraleonelaisten suosikkia niin kotona kuin ulkomaillakin. Palmu\xc3\xb6ljyn sijaan voidaan k\xc3\xa4ytt\xc3\xa4\xc3\xa4 my\xc3\xb6s kookos\xc3\xb6ljy\xc3\xa4 antaakseen aterialle aistikkaamman maun.'